La IV Jornada sobre formació oberta a les administracions públiques, celebrada el 3 de novembre de 2009, va esdevenir una conversa col·lectiva que va aplegar un centenar de persones interessades per les estratègies de comunicació en entorns virtuals.
El director, Carles Ramió i Matas, va obrir l'acte recordant (i fent un significatiu joc de paraules amb el títol de la Jornada) que, a Internet, cal començar per mantenir la ment ben oberta davant de tots els usos comunicatius que ens facilitin una bona entesa, eficàcia i transparència i que ens n'hem de servir amb agosarament, si cal, i sense amagar-nos en pors inquisidores.
La Jornada va ser organitzada pel Servei de Formació Descentralitzada i no Presencial de l'Escola, i Laia Martin, cap del Servei, i Àngels Guerrero, cap de Secció de Formació Descentralitzada, van conduir-ne els diversos actes.
Tot seguit, la Jornada va iniciar un diàleg continuat entre les persones convidades a les ponències i el públic assistent a través d'aportacions diverses (reflexions, preguntes, enllaços, fotografies...) al canal de participació http://twubs.com/eapc.
La dinàmica de la sessió havia estat muntada pel professor de l'Institut Obert de Catalanya, Xavier Belanche.
Gràcies a aquesta dinàmica, la connexió entre la mesa de ponències i les persones participants va ser constant i va generar complicitats i converses ben vives.
Màrius Serra va acabar d'encendre el foc encès pel director de l'Escola parlant de l'escriptura a l'era digital: factors de canvi i també d'immanència, i va aportar més d'una associació transhistòrica de gran rellevància com ara el fet que sempre hagi existit escriptura col·lectiva, acollida sota el terme anònim.
Anna Forés, tractant d'e-mocions, va fer moure el públic assistent per escollir l'ordre d'execució de la partitura que ens va interpretar: el paper de les emocions en la comunicació i, per acabar, va endolcir els sentits amb bombons gens virtuals.
Dolors Reig va acabar de fer invisibles els cables que ens uneixen i fan possible la construcció col·lectiva fent-nos cinc cèntims de connectivisme i estratègies d'aprenentatge conjunt i mostrant-nos-en alguns exemples il·lustres i consolidats.
Albert Agustinoy, com a bon advocat i tanmateix jurista, va saber sintetitzar amb rigor no renyit amb la ironia i la destresa narrativa els reptes actuals de la propietat intel·lectual i situar-nos en una cruïlla de tres camins de pràctiques innovadores i d'èxit en aquest àmbit.
La sessió de matí es va tancar amb una explicació il·lustrada de la comunicació a l'entorn virtual de formació de l'Escola: l'Aula Virtual a càrrec d'Eva Gea, coordinadora d'aquest entorn, i Meritxell Masó, coordinadora de l'equip de formació interna de l'Escola de Gestió Econòmica i formadora interna d'aquest mateix equip i dels de Recursos Humans.
Ambdues van demostrar com no es pot donar com a sinònim d'aprenentatge virtual el de formació a distància, però que, en qualsevol cas, li hem de fer lloc al costat de termes com ara acompanyament, guiatge, construcció col·lectiva i coneixement compartit.
La tarda va acollir, fent honor a la seva condició, les tertúlies que, d'una manera estructurada, van debatre les idees aportades pels ponents del matí.
Tot els debats van ser escrits amb veu pròpia al bloc de la Jornada a e-Catalunya i seran publicats en aquest espai properament perquè, en definitiva, vam parlar de creixement continu i d'aprenentatge permanent.
Carles Ramió i Laia Martín (Foto: Lluís Salom)
Màrius Serra durant la seva ponència (Foto: Lluís Salom)
Anna Forés i Màrius Serra (Foto: Lluís Salom)